Tripura Assembly Election 2023: ত্রিপুরার ভোটে ঝরল রক্ত, বুথ দখল, সন্ত্রাসের অভিযোগ বিজেপির বিরুদ্ধে

আগরতলা: রক্ত ঝরল ত্রিপুরার ভোটে (Tripura Assembly Election)। বুথ জ্যাম, ছাপ্পা, বিরোধীদের মারধর করা। কোনও অভিযোগ থেকে মুক্তি পেল না ত্রিপুরা বিধানসভা নির্বাচন। তবে ভোট পড়ল (Record Voting Percentage) রেকর্ড হারে। বেলা ৪ টে পর্যন্ত ৮১ শতাংশের বেশি ভোট পড়েছে এবার। ত্রিপুরায় ৬০টি আসনের জন্য বৃহস্পতিবার ভোটগ্রহণ পর্ব চলে। সেখান ভোটরদের ভোট দিতে দেওয়া হয়নি বলে শাসকদলের বিরুদ্ধে অভিযোগ উঠেছে। বিরোধী দলের এজেন্টকে বের করে দেওয়া হয়েছে বলেও অভিযোগ উঠেছে।

এদিন সকালে গোমতী (Gomati District) জেলার শালগোরা (Shalgora) এলাকা থেকে হিংলার খবর এসেছে। সেই হিংসার ঘটনায় দুজনকে হাসপাতালে ভর্তি করা হয়েছে। বুধবার রাতে শাসকদলের সমর্থকরা বিরোধী দলের দিকে বোমা ছোড়ে বলে অভিযোগ উঠেছে। সিপাহিজলা জেলায় (Sipahi District) ওই অভিযোগ উঠেছে। খয়েরপুর, করমছাড়া, মাতাবাড়ি, ধনপুর বিধানসভা এলাকায় ভোটারকে বুথে যেতে দেওয়া হয়নি বলে অভিযোগ উঠেছে। ঘটনায় ধনপুর এলাকায় ভোটাররা রাস্তা অবরোধ করেছিলেন। সেখানে ২৫ নম্বর বুথের কাছে তাঁরা রাস্তা অবরোধ করেছিলেন। তাঁদেরকে ভোট দিতে না দেওয়ায় তাঁরা অবরোধ করেন। নির্বাচন কমিশন অবশ্য প্রতিশ্রুতি দিয়েছিল, অবাধ, শান্তিপূর্ণ ও স্বচ্ছ নির্বাচন হবে। যদিও নির্বাচন কমিশন জানিয়েছে, গত ভোটে্র চেয়ে অনেক কম হিংসা হয়েছে এবারের ভোটে।

আরও পড়ুন: Partha Chatterjee: ফের জামিনের আবেদন খারিজ, ২ মার্চ পর্যন্ত জেলেই পার্থ

তবে তার মধ্যে ভালো ছবিও দেখা গিয়েছে। ত্রিপুরার ধলাই জেলার (Dhalai District) রাইমা বিধানসভার (Raima Bidhansabha) ভোটাররা ধুম্বুর লেকে নৌকা পেরিয়ে ভোট দিতে যাচ্ছেন দেখা গিয়েছে। ভারতের নির্বাচন কমিশনের (Election Commission of India) পক্ষ থেকে ওই ভিডিও পোস্ট করা হয়েছে। আবার ব্রু (Bru) ভোটাররা অনেক বছর ভোট দিতে পারলেন। ধলাই জেলার আম্বাসা বিধানসভা কেন্দ্র এলাকায় হাদুকলউপারাতে তাঁদের ভোট দিতে যেতে দেখা যায়।

এদিকে আগের ভোটের চেয়ে ২০ গুণ বেশি মূল্যে বেআইনি সামগ্রী আটক করা হল ত্রিপুরায় বিধানসভা নির্বাচনের আগে তিন রাজ্য থেকে। ভোটমুখী ত্রিপুরা, মেঘালয়, নাগাল্যান্ড থেকে ১৪৮ কোটি টাকা মূল্যের বেআইনি সামগ্রী বাজেয়াপ্ত হল। তাতে নগদ টাকা, দামি ধাতু, বেআইনি মদও রয়েছে। ২০১৮ সালে ৭ কোটি ২৪ লক্ষ টাকা বাজেয়াপ্ত হয়েছিল। নির্বাচন কমিশনের পক্ষ থেকে বৃহস্পতিবার এই তথ্য জানানো হয়েছে। তার মধ্যে মাদকদ্রব্য রয়েছে ৮৫ কোটি ৭৬ লক্ষ টাকার।